APCO กางแผนครึ่งปีหลัง หวนขายสินค้า “ลดไขมันส่วนเกิน” หวังดันยอดขายโต
APCO กางแผนครึ่งปีหลัง หวนขายสินค้าลดไขมันส่วนเกิน หวังดันยอดขายโต
APCO กางแผนครึ่งปีหลัง หวนขายสินค้าลดไขมันส่วนเกิน หวังดันยอดขายโต
5 ส.ค. 2563

ศ.ดร.พิเชษฐ์  วิริยะจิตรา  ประธานเจ้าหน้าที่บริหาร บริษัท เอเชียน ไฟย์โตซูติคอลส์ จำกัด (มหาชน) หรือ APCO เปิดเผยถึงผลประกอบการไตรมาส 2 ปี 2563 บริษัทมีรายได้รวม 63.75 ล้านบาท เพิ่มขึ้นจากช่วงเดียวกันปีก่อนที่มีรายได้รวม 59.17 ล้านบาท จำนวน 4.58 ล้านบาท หรือเพิ่มขึ้น 7.74% และมีกำไรสุทธิ 19.25 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 11.62 ล้านบาท จำนวน 7.63 ล้านบาท หรือเพิ่มขึ้น 65.69%
ส่วนผลประกอบการครึ่งแรกปี 2563 บริษัทมีรายได้รวม 126.02 ล้านบาท ลดลงจากช่วงเดียวกันปีก่อนที่มีรายได้รวม 136.55 ล้านบาท จำนวน 10.53 ล้านบาท หรือลดลง 7.71% และมีกำไรสุทธิ 36.44 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 26.96 ล้านบาท จำนวน 9.48 ล้านบาท หรือเพิ่มขึ้น 35.16%
ทั้งนี้ ผลกำไรที่ปรับตัวเพิ่มขึ้น เนื่องจากบริษัทปรับแผนการตลาด ทำให้มีผลกำไรจากยอดขายเพิ่มขึ้น รวมถึงได้รับเงินปันผลจากบริษัทร่วม BIM HEALTH CENTER  อีกทั้งบริษัทมีการบริหารเงินสดส่วนเกินบางส่วนด้วยการลงทุนในตราสารหนี้และตราสารทุนของผู้ออกตราสารที่มีความมั่นคงทางการเงิน
นอกจากนี้ ที่ประชุมคณะกรรมการบริษัทมีมติอนุมัติจ่ายปันผลผู้ถือหุ้นในอัตราหุ้นละ 0.095 บาท  หรือคิดเป็น 100% ของกำไรสุทธิ ซึ่งถือเป็นปีที่ 9 ที่บริษัทจ่ายปันผลให้ผู้ถือหุ้นในอัตรา 100% อย่างต่อเนื่อง โดยจะจ่ายเงินปันผลเป็นเงินสดทั้งสิ้น 57 ล้านบาท ซึ่งบริษัทได้ทำการจ่ายปันผลไปแล้วเมื่อวันที่ 11 พ.ค. 63
สำหรับแนวโน้มธุรกิจในช่วงครึ่งปีหลัง บริษัทปรับกลยุทธ์เพื่อรับมือกับกำลังซื้อผู้บริโภคหดตัวจากผลกระทบของสถานการณ์ไวรัสโควิด -19 โดยวางแผนการตลาดนำผลิตภัณฑ์ลดไขมันส่วนเกิน ที่เคยเป็นผลิตภัณฑ์ยอดนิยมของบริษัท กลับมาจำหน่ายในช่องทาง BIM FRIENDS เพื่อนช่วยเพื่อนดูแลสุขภาพ ซึ่งเชื่อว่าจะส่งผลให้มีผู้บริโภคเพิ่มมากขึ้น และผลักดันให้ยอดขายเติบโตอย่างต่อเนื่องตั้งแต่ไตรมาส 3 เป็นต้นไป
โดยผลิตภัณฑ์ลดไขมันส่วนเกินนี้ ได้รับการยืนยันจากการวิจัยของทีมอาจารย์แพทย์ที่โรงพยาบาลรามาธิบดี ว่าใช้ลดไขมันส่วนเกินได้ผลดี ไม่มีผลข้างเคียง และได้เผยแพร่ผลงานวิจัยดังกล่าวในวารสารและการประชุมระดับนานาชาติมาแล้ว
ขณะที่ ตลาดต่างประเทศบริษัทคาดว่าจะสามารถเริ่มจำหน่ายผลิตภัณฑ์ป้องกันและรักษามะเร็ง ผลิตภัณฑ์ป้องกันและรักษาการติดเชื้อไวรัสทุกชนิดในทวีปแอฟริกา ผ่านผู้แทนจำหน่ายในประเทศไนจีเรีย และจำหน่ายผลิตภัณฑ์เพิ่มภูมิคุ้มกันในประเทศจีน ผ่านพันธมิตรเดิมบริษัท กวางตุ้ง โกลด์ฟิกเกอร์ ฟาร์มาซูติคอล ไบโอเทคโนโลยี จำกัด (GGPB) และบริษัทร่วมทุน APCO CHINA ในโครงการ Greater Healthcare เมื่อสถานการณ์ไวรัศโควิด -19 คลี่คลาย และสามารถเดินทางการทำการขนส่งได้ปกติ โดยบริษัทเชื่อว่าจากการปรับกลยุทธ์ดังกล่าว จะส่งผลให้ครึ่งปีหลังมีรายได้ที่เพิ่มขึ้น และสามารถรักษาอัตรากำไรขั้นต้นที่ระดับ 80%